De nordjyske fodboldkvinder fra Fortuna Hjørring har fået en god start på sæsonen med tre sejre i fire kampe. Alligevel opruster holdet nu på midtbanen. Fortuna har skrevet kontrakt med den 18-årige australske midtbanespiller Emily van Egmond. Det skriver klubben i en pressemeddelelse. Emily van Egmond debuterede i den australske liga som 15-årig, og allerede i en alder af 17 spillede hun sin første kamp for det Australske landshold. I sommer var hun med på det australske landshold, da holdet spillede med til VM i Tyskland. Her kronede hun sin indsats med at score et mål. - Emily van Egmond spiller trods sin unge alder med stor forståelse for spillet, og hun har sin styrke i pasningerne, skriver klubben.

Referat:
Fortuna Hjørring forstærker sig med australsk midtbane.